Dit is waarskynlik tipiese Nataniël-styl om sy gehoor te bedank. Van hulle volg hom immers al vir langer as 6 000 verhoogproduksies en sowat 80 oorspronklike konserte. Dalk is dit om dié rede dat hy in sy jongste produksie direk met die gehoor praat en verskeie kere staaltjies uit sy eie lewe deel om die geskiedenis van ŉ spesifieke uitrusting of liedjie te deel. Die produksie is as’t ware ŉ viering van sy 30 jaar in die bedryf – vandaar ook die titel – en hy deel hoogtepunte van dié tydperk met ŉ gehoor wat dit vir die kunstenaar moontlik maak om ná drie dekades steeds op die verhoog te wees.
Interessant oor Nataniël is dat hý en talle van sy aanhangers jaar na jaar opmerk dat die sanger ŉ groter vokale omvang as in die verlede het, en in elke produksie blyk dit die waarheid te wees. Dalk kan dit toegeskryf word aan die kunstenaar se keuse van liedjies en melodieë wat die beste van sy stem ten toon stel. Die oorspronklike musiek, sommige van sy jongste album – One Day in a Castle wat in Mei vanjaar bekendgestel is – bevredig deurgaans. Sy verwerkings van liedjies soos “Delta Dawn” en “You’re my world”, kry wéér ŉ Nataniël-stempel en beïndruk dié met ŉ fyn oor vir musiek. Dihan Slabbert en Nicolaas Swart, sy mede-musikantvriende wat vanjaar weer saam met hom op die verhoog is, beïndruk ook in solo-stukke én harmonieë.